Ավարիան՝ ոստիկանի դուստրը

Ավարիան՝ ոստիկանի դուստրը (), երիտասարդական դրամա, որը նկարահանել է ռեժիսոր Միխայիլ Թումանիշվիլին։ Ֆիլմը նկարահանվել է Յուրի Կորոտկովի սցենարի հիման վրա «Մոսֆիլմ» ստուդիայում 1989 թվականին։

Սյուժե 
Վալերիան, որի մականունը Ավարիա է, դպրոցական է, իսկ նրա հայրը՝ Ալեքսեյ Նիկոլաևը, ոստիկանության ավագ լեյտենանտ է, որը մի կողմից ստիպված է ձերբակալել նրա նմաններին՝ «ոչ ֆորմալներին», իսկ մյուս կողմից՝ դստերը հանել ոստիկանության բաժնից, որտեղ նա բերման է ենթարկվել երիտասարդական ենթամշակույթի այլ ներկայացուցիչների հետ միասին հասարակական կարգը խախտելու համար։ Հոր և դստեր միջև հակամարտությունը կանխորոշվում է դարաշրջանների փոփոխությամբ, երբ նույնիսկ դպրոցի ուսուցիչները չեն կարող պատասխանել աշակերտներին, թե ինչու են երեկ մի բան ասել, իսկ հիմա` մեկ այլ։

Կյանքը, որում տեղ կա ինչպես տնից հեռանալու, այնպես էլ երակները կտրելու համար, ի վերջո հանգեցնում է  Ավարիայի խմբակային բռնաբարությանը մաժորների խմբի կողմից։ Դժբախտությունը հաշտեցնում է հորն ու դստերը։ Այժմ ոստիկան Նիկոլաևը վրեժ է լուծում բռնաբարողներից՝ անտեսելով այն օրենքը, որի պահապանն էր ինքը։ Մաժորները զոհվում են մեքենայի հետապնդման ժամանակ, որը հրահրել է Ավարիայի հայրը, նրան անմիջապես ձերբակալում են գործընկերները։ Վալերիան իր հայրից ներողություն է խնդրում։

Ավարիայի կերպարը 
Յուրի Կորոտկովի խոսքերով՝ «Ավարիա» մականվամբ Վալերիա Նիկոլաևայի կերպարը հիմնված է երկու իրական աղջիկների վրա, որոնցիցի մեկն ունեցել է «Ավարիա» մականունը, քանի որ նրա բոլոր գործողություններն ավարտվել են աղետով, իսկ երկրորդն ինքն իր մասին ասել է, որ ինքը «կեղտոտ ոստիկանի դուստր է»։

«Ավարիան» եղել է 1980-ականների վերջին մոսկովյան ռոք-ընդհատակի ակտիվ մասնակից։ Մոսկվայի ռոք լաբորատորիայի կողմից կազմակերպված «Հույսի փառատոն-87»-ում «Չուդո-յուդո» խմբի ելույթի ժամանակ Ավարիան մերկացել է բեմում։ Սկանդալը և դրան հետևած նյութի տպագրությունը «Московский комсомолец» թերթում ռոք-լաբորատորիան կանգնեցրել են փակման եզրին։

Դերասանական կազմ 

 Օքսանա Արբուզովա – Վալերիա (Ավարիա)
 Վլադիմիր Իլյին – Ալեքսեյ Նիկոլաև, Վալերիայի հայրը, ոստիկանության ավագ լեյտենանտ
 Անաստասիա Վոզնեսենսկայա – Վերա Իվանովնա Նիկոլաևա, Վալերիայի մայրը
 Նիկոլայ Պաստուխով – Իվան, Վերայի հայրը
 Բորիս Ռոմանով – Անդրեյ Օլեգովիչ Կուզնեցով
 Օլեգ Ցարյով – «Գործարար», սպիտակ «հինգի» տղաներից
 Իգոր Նեֆեդով – «Ճաղատ», սպիտակ «հինգի» տղաներից
 Սերգեյ Վորոբյով – Բոբ, սպիտակ «հինգի» վարորդ
 Յուրի Շումիլո – Ալիկ, սպիտակ «հինգի» տղաներից
 Լյուբով Սոկոլովա – Յուլիա Նիկոլաևնա, պատմության ուսուցչուհի
 Ալեքսանդր Պոտապով – Նիկոլայ, ոստիկանության սերժանտ, Ալեքսեյ Նիկոլաևի գործընկերը
 Ալիսա Պրիզնյակովա – Վալերիայի դասընկերը
 Վլադիմիր Բասով կրտսեր – կավատ
 Իգոր Բուկատկո – Վալերիայի դասընկերը
 Վերա Բուրլակովա – ավտոբուսի ուղևոր
 Մարիա Վինոգրադովա – վերահսկիչ
 Ֆյոդոր Գավրիլով – մետաղագործի որդի
 Յան Պուզիրևսկի – սկզբունքային դասընկեր
 Օլգա Ֆեդորինա – շտապօգնության բժիշկ
 Լադլենա Ֆետիսովա – «Գործարարի» ընկերը
 Բորիս Յուրչենկո - մետաղագործ բանվոր
 Ալեքսանդր Զալդոստանով – բայքեր

Նկարահանող խումբ 
 Սցենարի հեղինակ՝ Յուրի Կորոտկով
 Բեմադրող ռեժիսոր՝ Միխայիլ Թումանիշվիլի
 Օպերատոր՝ Բորիս Բոնդարենկո
 Կոմպոզիտոր՝ Վիկտոր Բաբուշկին
 Նկարիչներ՝ Տատյանա Լապշինա

Նկարահանումներ 
 Սկզբնապես ֆիլմի գլխավոր դերը առաջարկվել է «Հյուր ապագայից» ֆիլմի գլխավոր հերոսուհուն մարմնավորած Նատալյա Գուսևային, բայց սցենարը կարդալուց հետո նա հրաժարվել է այդ դերից ՝ բացատրելով, որ չի ցանկանում բռնաբարության տեսարանով խաթարել Ալիսա Սելեզնյովայի մաքուր և պայծառ կերպարը։
 «Парус» ամսագրում մեկ տարի շուտ լույս տեսած սցենարը փոքր-ինչ տարբերվում է ֆիլմից։ Մասնավորապես, ըստ նախնական պլանի, Ավարիայի հայրը զոհվում է, և այն տեսարանում, երբ Ավարիան հեռուստատեսությամբ երաժշտական ​​տեսահոլովակ է դիտում, հայտնվում է սիրված Արիա խումբը, և ոչ թե արտասահմանյան կատարողներ՝ «Steve Thomson», «Sigue Sigue Sputnik»։
 Մոսկվայի որոշ տեսարաններ իրականում նկարահանվել են Սիմֆերոպոլում՝ Հաղթանակի պողոտայի և  Բելա Կունա փողոցի  հատման վայրում։ Հաղթանակի պողոտա, 218 հասցեում գտնվող տասնվեցհարկանի շենքը, որը հայտնի է դարձել ֆիլմի շնորհիվ, հայտնի է նաև նրանով, որ այնտեղ ապրել է Ղրիմի առաջին և վերջին նախագահ Յուրի Մեշկովը։ Ժամանակին նորարարական եղած տանը գազ չկա, գազօջախների փոխարեն էլեկտրական վառարաններ 
են (ըստ СНиП 2.04.08-87 «Գազամատակարարում», 10 հարկից բարձր բնակելի շենքերը, հրդեհային անվտանգության նկատառումներից ելնելով ենթակա չեն գազաֆիկացման)։ Տեսարանների մեկ այլ մասը նկարահանվել է Մոսկվայի Յասենևո շրջանում։
 Ֆիլմում օգտագործվում են «Չուդո-յուդո» պանկ խմբի վիդեոշարքն ու երգերը։ Ավելի ուշ դրանք թողարկվել են «Sex Terror / Танки-панки» ալբոմում։
 Տեսահոլովակների շարքում, որոնք Ավարիան դիտում է տեսարաններից մեկում, ցուցադրվում են «Bleeding in My Heart» (Steve Thomson) և «Success» (Sigue Sigue Sputnik) տեսահոլովակները։

Տես նաև 
 Վորոշիլովյան հրաձիգը
 Փոքրիկ Վերան

Ծանոթագրություններ

Արտաքին հղումներ 
 «Авария — дочь мента» на сайте «Энциклопедия отечественного кино»

Խորհրդային ֆիլմեր
Ռուսերեն ֆիլմեր
«Մոսֆիլմ» ստուդիայի ֆիլմեր
Ֆիլմեր դպրոցի մասին
1989 ֆիլմեր
Խորհրդային դրամա ֆիլմեր